CELEX: 32013R1018
Language: lt
Date: 2013-10-23 00:00:00
Title: 2013 m. spalio 23 d. Komisijos reglamentas (ES) Nr. 1018/2013, kuriuo iš dalies keičiamas Reglamentas (ES) Nr. 432/2012 dėl tam tikrų leidžiamų vartoti teiginių apie maisto produktų sveikumą, išskyrus teiginius apie susirgimo rizikos mažinimą, vaikų vystymąsi ir sveikatą, sąrašo sudarymo  Tekstas svarbus EEE

24.10.2013   
            
            
               LT
            
            
               Europos Sąjungos oficialusis leidinys
            
            
               L 282/43
            
         KOMISIJOS REGLAMENTAS (ES) Nr. 1018/2013
   2013 m. spalio 23 d.
   kuriuo iš dalies keičiamas Reglamentas (ES) Nr. 432/2012 dėl tam tikrų leidžiamų vartoti teiginių apie maisto produktų sveikumą, išskyrus teiginius apie susirgimo rizikos mažinimą, vaikų vystymąsi ir sveikatą, sąrašo sudarymo
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1924/2006 dėl teiginių apie maisto produktų maistingumą ir sveikatingumą (1), ypač į jo 13 straipsnio 3 dalį,
   kadangi:
   
               (1)
            
            
               pagal Reglamento (EB) Nr. 1924/2006 13 straipsnio 3 dalį Komisija 2012 m. gegužės 16 d. priėmė Reglamentą (ES) Nr. 432/2012 dėl tam tikrų leidžiamų vartoti teiginių apie maisto produktų sveikumą, išskyrus teiginius apie susirgimo rizikos mažinimą, vaikų vystymąsi ir sveikatą, sąrašo sudarymo (2);
            
         
               (2)
            
            
               tačiau tuo metu, kai buvo priimtas leidžiamų vartoti teiginių sąrašas, liko nemažai sveikumo teiginių, kurių vertinimas Europos maisto saugos tarnyboje (toliau – Tarnyba) arba svarstymas Komisijoje nebuvo užbaigtas (3);
            
         
               (3)
            
            
               vieną iš šių sveikumo teiginių, susijusį su angliavandenių poveikiu normaliai smegenų funkcijai palaikyti, Tarnyba įvertino palankiai ir dėl šio teiginio pasiūlė atitinkamas vartojimo sąlygas, kad „apytikriai apskaičiuota, kad suvartojant 130 g glikeminių angliavandenių per parą patenkinamas smegenų gliukozės poreikis“ (4);
            
         
               (4)
            
            
               Reglamento (EB) Nr. 1924/2006 13 straipsnio 3 dalyje nustatyta, kad leidžiant vartoti sveikumo teiginius turi būti nurodytos visos būtinos jų vartojimo sąlygos (įskaitant apribojimus). Todėl leidžiamų vartoti teiginių sąraše turėtų būti nustatyta teiginių formuluotė ir konkrečios teiginių vartojimo sąlygos ir, jei taikoma, maisto produkto vartojimo sąlygos ar apribojimai ir (arba) papildomi teiginiai ar įspėjimai, laikantis Reglamente (EB) Nr. 1924/2006 nustatytų taisyklių ir atsižvelgiant į Tarnybos nuomones;
            
         
               (5)
            
            
               tačiau keletas valstybių narių išreiškė susirūpinimą, kad leidus vartoti tokius teiginius su tokiomis vartojimo sąlygomis būtų skatinama vartoti maisto produktus, kuriuose yra kitų nei natūraliai juose esančių cukrų. Be to, vartotojams būtų pateikiama prieštaringa ir paini informacija, ypač atsižvelgiant į nacionalines mitybos rekomendacijas sumažinti cukrų vartojimą. Komisija mano, kad prieštaringi šio konkretaus teiginio vartojimo tikslai gali būti suderinti leidžiant teiginį vartoti tik tam tikromis vartojimo sąlygomis, t. y. teiginys gali būti vartojamas tik su maisto produktais, kuriuose yra mažai cukrų, arba su maisto produktais, į kuriuos cukrų nepridėta, bet kuriuose natūraliai gali būti cukrų;
            
         
               (6)
            
            
               šis reglamentas turėtų būti pradėtas taikyti praėjus šešiems mėnesiams nuo jo įsigaliojimo dienos siekiant sudaryti galimybę maisto tvarkymo subjektams prisitaikyti prie jo reikalavimų;
            
         
               (7)
            
            
               pagal Reglamento (EB) Nr. 1924/2006 20 straipsnio 1 dalį teiginių apie maisto produktų maistingumą ir sveikumą registras, kuriame yra visi leidžiami vartoti sveikumo teiginiai ir jų atmetimo priežastys, turėtų būti atnaujintas, atsižvelgiant į šį reglamentą;
            
         
               (8)
            
            
               nustatant šiame reglamente siūlomas priemones buvo atidžiai nagrinėjamos visos Komisijos gautos visuomenės ir suinteresuotųjų šalių atstovų pastabos;
            
         
               (9)
            
            
               todėl Reglamentas (ES) Nr. 432/2012 turėtų būti atitinkamai iš dalies pakeistas;
            
         
               (10)
            
            
               šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 432/2012 priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2014 m. gegužės 13 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. spalio 23 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 404, 2006 12 30, p. 9.
   
      (2)  OL L 136, 2012 5 25, p. 1.
   
      (3)  Atitinka 2232 įrašus (ID) konsoliduotame sąraše.
   
      (4)  http://www.efsa.europa.eu/en/efsajournal/doc/2226.pdf
   
      PRIEDAS
      Reglamento (ES) Nr. 432/2012 priede abėcėlės tvarka įterpiamas toks įrašas:
      
         
                     Maistinė ar kita medžiaga, maisto produktas ar maisto produkto kategorija
                  
                  
                     Teiginys
                  
                  
                     Teiginio vartojimo sąlygos
                  
                  
                     Maisto produkto vartojimo sąlygos ir (arba) apribojimai ir (arba) papildomi teiginiai ar perspėjimai
                  
                  
                     EMST leidinio numeris
                  
                  
                     EMST vertinti pateikto konsoliduoto sąrašo įrašo atitinkamas numeris
                  
               
                     „Angliavandeniai
                  
                  
                     Angliavandeniai padeda palaikyti normalią smegenų funkciją
                  
                  
                     Norint vartoti teiginį, vartotojui pateikiama informacija, kad teigiamas poveikis atsiranda, jei per parą iš visų šaltinių suvartojama 130 g angliavandenių.
                     Teiginys gali būti vartojamas kalbant apie maisto produktą, kurio kiekybiškai išreikštoje porcijoje yra bent 20 g angliavandenių, neskaitant poliolių, ir jis atitinka maistingumo teiginius MAŽAI CUKRŲ arba NEPRIDĖTA CUKRŲ, nurodytus Reglamento (EB) Nr. 1924/2006 priede.
                  
                  
                     Teiginys negali būti vartojamas kalbant apie maisto produktus, kuriuose yra 100 % cukrų.
                  
                  
                     2011;9(6):2226
                  
                  
                     603,653“